Diari Oficial de la Generalitat Valenciana


Sumari del DOGV 7640, del 21-10-2015 (2015/8495)

RESOLUCIÓ de 8 d'octubre de 2015, de la Direcció General de Centres i Personal Docent, per la qual es regula la fase de pràctiques dels aspirants seleccionats en els procediments selectius per a ingrés als cossos docents de mestres, professors d'Ensenyament Secundari, professors d'escoles oficials d'idiomes i professors tècnics de Formació Professional, convocats a través de les ordres 45/2015 i 46/2015, de 4 de maig, de la Conselleria d'Educació, Cultura i Esport.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7640

Data del DOGV
:   21-10-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/8495


Data del document
:   08-10-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ de 8 d'octubre de 2015, de la Direcció General de Centres i Personal Docent, per la qual es regula la fase de pràctiques dels aspirants seleccionats en els procediments selectius per a ingrés als cossos docents de mestres, professors d'Ensenyament Secundari, professors d'escoles oficials d'idiomes i professors tècnics de Formació Professional, convocats a través de les ordres 45/2015 i 46/2015, de 4 de maig, de la Conselleria d'Educació, Cultura i Esport. [2015/8495]  
Per mitjà de les ordres 45/2015 i 46/2015, de 4 de maig, de la Conselleria d'Educació, Cultura i Esport (DOCV 7519, 06.05.2015), es van convocar procediments selectius per a l'ingrés als cossos docents de mestres, professors d'Ensenyament Secundari, professors d'escoles oficials d'idiomes i professors tècnics de Formació Professional.  
D'acord amb el que estableix la base 11 de les ordres mencionades, els aspirants seleccionats hauran de realitzar un període de pràctiques que formarà part del procés selectiu i que tindrà per objecte comprovar l'aptitud per a la docència dels aspirants seleccionats. Així mateix, en les dites bases s'estableix que el desenvolupament de la fase de pràctiques es regularà per resolució de la Direcció General de Centres i Personal Docent.  
En virtut del que s'ha exposat, aquesta direcció general, fent ús de les funcions atribuïdes pel Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport (DOCV 7620, 22.09.2015), ha resolt regular la fase de pràctiques dels aspirants seleccionats en els dits procediments selectius d'acord amb el procediment següent:  
  
Primer. Realització de la fase de pràctiques  
Hauran de realitzar la fase de pràctiques els aspirants seleccionats en els procediments selectius per a ingrés en els cossos docents de mestres, professors d'Ensenyament Secundari, professors d'escoles oficials d'idiomes i professors tècnics de Formació Professional nomenats funcionaris en pràctiques per resolucions de 7 de setembre de 2015, del director general de Centres i Personal Docent, així com aquelles que, després de l'ajornament legal corresponent o per la seua qualificació com a no apte en fases de pràctiques anteriors, estiguen en condicions de ser avaluades.  
  
Segon. Comissions qualificadores  
1. L'avaluació de la fase de pràctiques serà realitzada per comissions qualificadores.  
2. En cada direcció territorial d'Educació, Investigació, Cultura i Esport es constituirà, almenys, una comissió qualificadora per als funcionaris en pràctiques del cos de mestres i una altra per als funcionaris en pràctiques dels cossos de professors d'Ensenyament Secundari, professors d'escoles oficials d'idiomes i professors tècnics de Formació Professional. No obstant això, podrà constituir-se més d'una comissió atenent el nombre d'aspirants.  
3. Les comissions qualificadores estaran integrades per:  
- El/La cap de la Inspecció territorial d'Educació corresponent o, si és el cas, un inspector o inspectora designat per aquest, que actuarà presidint la dita comissió.  
- Dos inspectors o inspectores d'educació i dos directors o directores de centre, designats per la persona titular de la Direcció Territorial d'Educació, Investigació, Cultura i Esport, que actuaran com a vocals.  
- La persona titular de la gestió de personal de la direcció territorial corresponent, o funcionari o funcionària en qui delegue, que actuarà exercint les funcions de secretaria, amb veu però sense vot.  
4. El nomenament dels membres de les comissions qualificadores, així com les substitucions dels membres d'aquestes comissions que, per causes justificades, hi hagen de causar baixa, es realitzarà per la direcció territorial d'Educació, Investigació, Cultura i Esport corresponent.  
  
5. Les comissions hauran de constituir-se dins del termini de cinc dies hàbils comptats a partir de l'endemà de la publicació de la present resolució en el Diari Oficial de la Comunitat Valenciana. La constitució de les comissions no podrà tindre lloc sense la presència de tots els membres que la integren, llevat que hi concórreguen circumstàncies especials l'apreciació de les quals correspondrà a la direcció territorial respectiva. De l'acte de constitució s'alçarà acta, que serà remesa en el termini de cinc dies a la Subdirecció General de Personal Docent.  
6. Les comissions qualificadores coordinaran les activitats d'inserció en el centre i de formació que hauran de realitzar els candidats, designaran els professors tutors i avaluaran el aspirants al final del procés, i resoldran, si és el cas, els dubtes que es plantegen en aplicació d'allò que s'ha disposat per la present resolució.  
  
Tercer. Designació dels tutors  
1. Per als funcionaris en pràctiques del cos de mestres i de professors tècnics de Formació Professional, els tutors seran designats entre el professorat funcionari de carrera del cos respectiu que posseïsca, almenys, cinc anys de servei, sempre que siga possible, i que estiguen destinats al centre en què l'aspirant desenvolupe les pràctiques.  
  
2. Per als funcionaris en pràctiques dels cossos de professors d'Ensenyament Secundari i professors d'escoles oficials d'idiomes, els tutors seran designats entre el professorat funcionari de carrera, preferentment del cos corresponent de catedràtics que posseïsca, almenys, cinc anys de servei, sempre que siga possible, i que estiguen destinats al centre en què la persona aspirant desenvolupe les pràctiques.  
3. Els professors tutors i els funcionaris en pràctiques compartiran la responsabilitat sobre la programació dels ensenyaments de les persones aspirants. Les funcions dels professors tutors consistiran a assessorar, informar i acompanyar els funcionaris en pràctiques sobre els aspectes del centre següents:  
- Projecte educatiu de centre: elaboració i procés d'aplicació.  
- Projecte curricular (d'etapa): elaboració i procés d'adequació.  
- Memòria administrativa: document d'organització del centre, estadística, instal·lacions i equipament.  
- Participació de la comunitat educativa i coordinació didàctica.  
Per al correcte exercici d'aquestes funcions, els professors tutors hauran d'assistir, almenys, a dues sessions de classe mensuals de les que impartisquen els funcionaris en pràctiques i, alhora que observen el seu treball amb l'alumnat, els orientaran en tot el que els presente dificultat o requerisca una atenció especial.  
La Conselleria d'Educació, Investigació, Cultura i Esport oferirà formació específica a les tutores i els tutors per a donar suport al desenvolupament d'aquestes funcions, tant en els continguts concrets sobre els quals ha d'informar com en el procés d'acompanyament en si mateix.  
4. Al final del període de pràctiques, els professors tutors emetran un informe en què expressaran la seua valoració sobre els aspectes que es contenen en l'annex d'aquesta resolució, així com altres dades que consideren d'interés, i el remetran a la comissió qualificadora.  
5. Una vegada finalitzat el període de pràctiques, el cap de la Inspecció Territorial d'Educació de cada una de les direccions territorials d'aquesta conselleria emetrà un certificat on conste la relació de tot el professorat que ha tutoritzat de forma satisfactòria les pràctiques regulades per aquesta resolució, amb indicació del document nacional d'identitat, cognoms, nom, cos i centre de destinació.  
Aquest certificat serà remés al Servei de Formació del Professorat per a la inscripció en el registre de formació del professorat de tots aquells que hagen tutoritzat de forma satisfactòria la dita activitat.  
  
Quart. Activitats durant la fase de pràctiques  
1. Les activitats d'inserció en el centre consistiran en l'exercici d'activitats tutelades pels professors tutors en relació amb la programació didàctica i l'avaluació de l'alumnat, així com amb la informació sobre el funcionament dels òrgans de govern, participació i coordinació del centre, amb especial atenció a la tutoria de l'alumnat.  
2. Les activitats de formació consistiran en:  
a) La realització d'un qüestionari de detecció de necessitats específic per a les funcionàries i els funcionaris en pràctiques, amb l'objecte que el Servei de Formació Permanent establisca una oferta adequada als diferents perfils professionals dels participants. El qüestionari estarà disponible en la pàgina web de la Conselleria d'Educació, Investigació, Cultura i Esport / Formació del Professorat.  
b) Una acció formativa de la modalitat curs d'almenys 30 hores de duració a triar entre les convocades pel Servei de Formació del Professorat o pels CEFIRE (centres de formació, innovació i recursos educatius) de la Comunitat Valenciana. La dita activitat versarà sobre les línies de formació recollides en el Pla Anual de Formació del curs 2015-2016, regulat per la Resolució de 26 d'agost, de la Secretaria Autonòmica d'Educació i Investigació. La inscripció haurà de fer-la l'interessat, i comunicarà al coordinador de l'activitat que desitja utilitzar la participació en aquesta activitat per a complir el requisit de formació establit en aquest apartat.  
  
c) Un mòdul a distància de prevenció de riscos laborals de 15 hores de duració, el qual es realitzarà per a complir el que disposa la Llei 31/1995, de 8 de novembre, de Prevenció de Riscos Laborals. La inscripció dels funcionaris en pràctiques en aquesta activitat es realitzarà d'ofici des del Servei de Formació del Professorat i es comunicarà a tots els participants la forma d'accés.  
3. Acreditació i certificació de la formació  
No seran vàlides, per a complir els requisits de formació establits en aquesta resolució, les accions formatives realitzades per altres administracions educatives o per entitats col·laboradores.  
De cap de les participacions en activitats de formació del professorat realitzades per a complir el requisit de formació establit en aquesta convocatòria s'emetrà certificat de participació per als interessats.  
  
Els aspirants seleccionats en fases anteriors de pràctiques que hagen realitzat les activitats de formació establides i els haja sigut autoritzada la pròrroga de la dita fase, quedaran exonerades de les activitats de formació i es reconeixerà la formació realitzada.  
4. Els aspirants elaboraran un informe final en què reflectiran el treball realitzat durant el període de pràctiques, les dificultats que hagen trobat i els suports rebuts. Aquest informe serà entregat al terme de la fase de pràctiques a la comissió qualificadora.  
  
Cinqué. Avaluació dels aspirants  
1. L'avaluació dels aspirants serà efectuada per les comissions qualificadores, tenint en compte els aspectes següents:  
- L'informe final elaborat pels funcionaris en pràctiques.  
- Els informes emesos pel professor tutor o professora tutora i el director o directora del centre i, si és el cas, l'informe de l'inspector o inspectora responsable del centre en què estiga destinat el funcionari o funcionària en pràctiques.  
- L'acreditació de les activitats formatives realitzades.  
- L'acreditació, si és el cas, del requisit lingüístic.  
2. Els informes del professor tutor o professora tutora i del director o directora del centre s'ajustaran als models que figuren en l'annex d'aquesta resolució i els diferents aspectes avaluables s'expressaran en els termes satisfactori o no satisfactori.  
El president o presidenta de la comissió qualificadora, si ho estima convenient, disposarà que l'inspector o inspectora d'educació del centre en què presta serveis el funcionari o funcionària en pràctiques visite el dit centre i avalue a l'aula les seues aptituds com a docent. L'informe de l'inspector o inspectora s'afegirà als del professor tutor o professora tutora i del director o directora del centre perquè, juntament amb l'informe final realitzat pel funcionari o funcionària en pràctiques, servisquen per a l'avaluació que haja de fer la comissió qualificadora.  
3. Respecte de la formació exigida, una vegada finalitzat el període de pràctiques, el Servei de Formació del Professorat certificarà i comunicarà a les comissions qualificadores a través de la Inspecció General d'Educació la formació realitzada per cada un dels funcionaris en pràctiques per a complir els requisits de formació establits en aquesta resolució.  
4. De conformitat amb el que disposa la base 12 de l'ordre de convocatòria respectiva, els funcionaris en pràctiques que van superar el concurs oposició acreditant una competència lingüística mínima en valencià d'un nivell C1 hauran d'acreditar a la comissió qualificadora haver obtingut en la finalització del període ordinari de les pràctiques el Certificat de Capacitació per a l'Ensenyament en Valencià. Per això, a més dels informes i del certificat dels apartats anteriors, les comissions avaluadores hauran de tindre en compte el compliment del dit requisit lingüístic i acompanyar al seu informe un certificat de la comprovació que els dits funcionaris en pràctiques compleixen el requisit lingüístic, i si no el compleixen no podran ser declarats aptes en la dita fase.  
5. L'avaluació de la comissió qualificadora s'expressarà en termes d'apte o no apte. Quan la qualificació siga de no apte, aquesta haurà de ser motivada.  
6. Les comissions qualificadores no podran redactar acta definitiva d'apte o no apte sense la presència, almenys, del president o presidenta, del secretari o secretària i de la meitat dels membres de la comissió. En tot cas si, després de constituïda la comissió, raons de força major o causes imprevistes determinen la impossibilitat de la compareixença d'algun dels membres, caldrà comunicar aquests aspectes a la direcció territorial corresponent, que resoldrà allò que corresponga.  
  
7. La comissió qualificadora traslladarà a la direcció territorial corresponent la relació de funcionaris en pràctiques amb la qualificació obtinguda, per a la seua remissió a la Subdirecció General de Personal Docent.  
Si les comissions qualificadores ho estimen necessari, podran emetre un informe complementari sobre el desenvolupament de les seues actuacions.  
8. Els aspirants que no superen la fase de pràctiques per haver sigut declarats no aptes podran incorporar-se amb els aspirants seleccionats del següent procediment selectiu i/o promoció que es convoque, per a repetir, per una sola vegada, la realització de la fase de pràctiques, excepte en el cas dels aspirants que no hagen acreditat estar en possessió del Certificat de Capacitació en Valencià, que, segons la base 12 de les ordres 45/2015 i 46/2015, i mitjançant una resolució motivada de la Direcció General de Centres i Personal Docent, perdran tots els drets derivats de la convocatòria adquirits fins a aquell moment i no podran ser nomenats funcionaris de carrera.  
Els que no s'incorporen per a repetir la fase de pràctiques o aquells que siguen declarats no aptes per segona vegada perdran tots els drets al seu nomenament com a funcionaris de carrera, mitjançant una resolució motivada de la Direcció General de Centres i Personal Docent.  
  
Sisé. Examen de vigilància de la salut  
El personal funcionari en pràctiques serà sotmés a un examen de vigilància de la salut en compliment del que estableix l'article 22 de la Llei 31/1995, de 8 de novembre, de Prevenció de Riscos Laborals, a l'efecte de determinar la seua aptitud medicolaboral per a l'exercici de les funcions habitualment desenvolupades en el cos corresponent.  
  
A aquest efecte, l'òrgan competent en la prevenció de riscos laborals del sector docent no universitari citarà el personal funcionari en pràctiques. Una vegada finalitzat l'examen de salut i abans del 31 de maig, el dit òrgan emetrà un informe en què s'avalue l'aptitud medicolaboral, i s'expressarà per a això en els termes d'apte o no apte, i en cas de declarar-se apte se n'adjuntarà la motivació.  
Els qui no obtinguen la referida aptitud medicolaboral com a conseqüència de l'examen de vigilància de la salut o es neguen a la seua realització, perdran tots els drets adquirits fins a aquest moment, mitjançant una resolució motivada de la Direcció General de Centres i Personal Docent, i no podran ser nomenats funcionaris de carrera.  
  
Seté. Duració de les pràctiques  
1. De conformitat amb el que preveu la base 12 de les ordres 45/2015 i 46/2015 esmentades, la duració de la fase de pràctiques serà d'un curs escolar, i caldrà un mínim de sis mesos de serveis efectius per a procedir a la seua avaluació. Les pràctiques es consideraran concloses a l'efecte de la seua avaluació el dia 15 de març de 2016 per als funcionaris en pràctiques que s'hagen incorporat abans del 15 de setembre de 2015 a la seua realització i hagen prestat serveis efectius durant un període de sis mesos. Les comissions podran disposar d'un termini de vint dies a partir del 15 de març de 2016, sense perjudici d'allò que s'ha indicat en el punt 2 d'aquest apartat, per a redactar l'acta final. La dita acta i l'informe complementari, si n'hi haguera, seran enviats a la Subdirecció General de Personal Docent abans del 15 d'abril de 2016.  
2. Els funcionaris en pràctiques que el 15 de març de 2016 haja prestat serveis per un temps inferior a sis mesos hauran de completar aquest període per a poder ser avaluats, per la qual cosa hauran d'informar la comissió avaluadora que necessitaran una ampliació del termini al llarg del present curs escolar. Per això, les comissions es consideraran constituïdes amb caràcter permanent fins a la finalització del present curs escolar per a dur a terme l'avaluació dels funcionaris en pràctiques a què es refereix el present apartat i aniran remetent les actes finals corresponents en el termini de cinc dies a partir de l'últim de cada mes.  
  
3. Els aspirants que no puguen completar el mínim de sis mesos de serveis efectius establit per a l'avaluació d'aquesta fase del procés selectiu durant el present curs 2015-2016, per causes degudament justificades i apreciades per la Direcció General de Centres i Personal Docent, hauran de presentar una sol·licitud de pròrroga per a la realització de les pràctiques abans del 31 de maig de 2016, dirigida a la mateixa direcció general, la qual resoldrà sobre la seua autorització. Si s'estima la seua sol·licitud, no seran qualificats per la comissió de valoració i s'incorporaran a la dita fase en el procediment següent o, si és el cas, en el curs següent. No obstant això, la sol·licitud de pròrroga podrà ser autoritzada per una sola vegada.  
  
Contra la present resolució, que posa fi a la via administrativa, es podrà interposar un recurs potestatiu de reposició davant de la Direcció General de Centres i Personal Docent en el termini d'un mes a comptar de l'endemà de la seua publicació, de conformitat amb el que preveuen els articles 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació, d'acord amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 8 d'octubre de 2015.- El director general de Centres i Personal Docent: José Joaquín Carrión Candel.  
  
  
ANNEX  
  
Funcionari/ària en pràctiques:  
Centre públic:  
Indicadors per a l'informe del professor/a tutor/a Satisfactori No  
satisfactori  
1. Acompliment de la programació de l'equip o equips de cicle o del departament didàctic, d'acord amb el projecte curricular (d'etapa).   
2. Aplicació d'estratègies metodològiques adequades i del model d'avaluació contínua i formativa.  
   
3. Adaptació de la programació a l'alumnat del seu grup o grups (programació d'aula i pràctica docent).   
4. Participació en les diferents activitats de l'equip o equips de cicle o del departament didàctic.  
   
5. Atenció a la diversitat de l'alumnat, particularment amb els que presenten necessitats educatives especials, si és el cas.   
6. Capacitat de treball en equip.   
  
  
Data i firma:  
  
  
Funcionari/ària en pràctiques:  
Centre públic:  
Indicadors per a l'informe del / de la director/a del centre Satisfactori No  
atisfactori  
1. Acompliment de l'horari personal.   
2. Integració en el claustre de professors i en la comunitat educativa.   
3. Participació en les activitats del centre, tant escolars com extraescolars i complementàries.   
4. Capacitat de relació i comunicació amb l'alumnat i les famílies.   
  
  
Data i firma: